Document ID: /roh_data/filtered/fineweb-2-filterrobots_roh.jsonl.gz/49593

Ina nova seria en il Forum filosofia. Iso Camartin preschenta mintgamai in'ovra che ha midà noss pensar. L'entschatta na fan betg ils filosofs grecs e romans mabain quels da la renaschientscha taliana, tranter il 1300 ed il 1600. Curiusamain han ins tschertgà quella giada da renovar sasez cun ir enavos sin ils documents classics dal mund antic. Sia emprima staziun: Marsilio Ficino, il filosof florentin, che ha translatà las ovras dal filosof Platon en latin e scrit in cudesch voluminus cun il titel: De amore. Quest commentari mussa tge che ademplescha nossa vita: l'amur.